Peter Shotton

Peter Shotton (født 4. august 1941 i Liverpool, død 24. mars 2017 i Knutsford) var en britisk musiker og forretningsmann fra Liverpool. Han er mest kjent for å være barndomsvenn av John Lennon og et av de opprinnelige medlemmene av The Quarrymen. Shotton var den første som Lennon spurte om ville bli med i et band, og da Shotton ikke kunne spille, foreslo Lennon at han kunne spille på vaskebrett. Shotton var fast medlem av bandet fra oppstarten i 1956 til august 1957. Shotton sluttet da Lennon mente han ikke holdt nivået, og noe brutalt slo vaskebrettet over hodet på Shotton.

Vennskapet overlevde dette, og de to forble venner fram til Lennons død i 1980. Shotton var blant annet ansvarlig for Apple Boutique, en klesbutikk som holdt åpent fra 7. desember 1967 til 31. juli 1968. Shotton hadde større suksess med restaurantkonseptet «Fatty Arbuckle's», som åpnet i 1983 og ble en stor suksess fram til kugalskap ble et stort problem i Storbritannia. Shotton solgte seg ut i 1996 for 5 millioner pund, og selskapet gikk deretter konkurs noen år etterpå.

Referanser

Eksterne lenker 
 
 

The Beatles
Personer fra Liverpool